Bărbat din Gorj, acuzat de soție că o alungă de acasă și că îi oprește utilitățile. Cei doi au un copil mic împreună
Poliţiştii din Gorj au emis ordin de protecţie împotriva unui bărbat din oraşul Rovinari, a cărui soţie a sunat la 112 şi a povestit că, în mod frecvent, soţul său o alungă din casă, îi ia banii şi telefonul şi îi opreşte apa şi gazele.
Femeia, în vârstă de 23 de ani, din oraşul Rovinari, este căsătorită cu un bărbat cu zece ani mai în vârstă, iar cei doi au împreună un băieţel de un an şi şapte luni. Marţi, ea a sunat la 112 reclamând comportamentul agresiv şi restrictiv pe care bărbatul îl are faţă de ea de mai mult timp.
Tânăra a povestit că, atunci când ”nu se conformează cerinţelor sale”, soţul devine ”abuziv prin aceea că o alungă frecvent din locuinţa comună, îi opreşte alimentarea la utilităţi (apă, gaze) şi o lipseşte de bunuri materiale necesare, confiscându-i telefonul şi banii”.
”În acest context a fost completat formularul de evaluare a riscului, stabilindu-se că există un risc iminent, motiv pentru care a fost emis un ordin de protecţie provizoriu împotriva bărbatului, pe o perioadă de cinci zile, prin care i se interzice să se apropie de persoana vătămată, fiul acestora şi faţă de locuinţă, la o distanţă mai mică de 100 metri”, informează, miercuri, Poliţia judeţeană Gorj.
Pe numele bărbatului a fost deschis un dosar penal pentru violenţă în familie.